Diari Oficial de la Generalitat Valenciana


Sumari del DOGV 3224, del 17-04-1998 (1998/2609)

ORDRE de 12 de març de 1998, de la Conselleria de Medi Ambient, per la qual es crea i regula el Registre d'Establiments, Centres i Serveis Sanitaris i Veterinaris de la Comunitat Valenciana.
----------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1998/03/12/(2)/dof/vci/html**

### Dades del document

Número de DOGV
:   3224

Data del DOGV
:   17-04-1998

Secció del DOGV
:   I. DISPOSICIONS GENERALS

Número del document
:   1998/2609


Data del document
:   12-03-1998

Organisme emissor
:   Conselleria de Medi Ambient

Tipus de document
:   Ordre

Anàlisi jurídica

ORDRE de 12 de març de 1998, de la Conselleria de Medi Ambient, per la qual es crea i regula el Registre d'Establiments, Centres i Serveis Sanitaris i Veterinaris de la Comunitat Valenciana. [1998/X2609]
  
Pel Decret 240/1994, de 22 de novembre, del Govern Valencià, s'aprova el Reglament Regulador de la Gestió dels Residus Sanitaris, l'objecte del qual és el de regular la gestió dels residus generats per les activitats sanitàries, a fi de garantir la protecció de la salut humana, la defensa del medi ambient i la preservació dels recursos naturals.
  
L'article 16.4 del mencionat decret estableix que l'òrgan ambiental de la Generalitat Valenciana crearà diversos registres d'establiments i centres sanitaris i de centres i serveis veterinaris, tant públics com privats, i es faculta el conseller de Medi Ambient, en la disposició final primera, per a dictar les disposicions necessàries per al seu desenvolupament..
  
Per raó del que s'ha exposat, fent ús de les facultats que em confereix l'article 35 de la Llei de la Generalitat Valenciana 5/1983, de 30 de desembre, del Govern Valencià,
  
ORDENE
  
Article 1. Creació del Registre
  
Es crea el Registre d'Establiments, Centres i Serveis Sanitaris i Veterinaris de la Comunitat Valenciana, d'acord amb el que preveu l'article 16.4 del Decret 240/1994, de 23 de novembre, del Govern Valencià, pel qual s'aprova el Reglament Regulador de la Gestió dels Residus Sanitaris.
  
Article 2. Àmbit d'aplicació
  
1. Hauran de sol·licitar la seua inscripció en el Registre els establiments, centres i serveis sanitaris o veterinaris, tant públics com privats, productors de residus sanitaris, entenent-se com a tals la totalitat dels residus inclosos en els grups II i III i els residus citostàtics del grup IV, segons la classificació establida en l'article tercer del Reglament Regulador de la Gestió dels Residus Sanitaris.
  
Article 3. Competència
  
La gestió del Registre correspon a la Direcció General de Qualitat Ambiental de la Conselleria de Medi Ambient, la qual igualment té competència per resoldre les sol·licituds d'inscripció en aquest Registre.
  
Article 4. Procediment
  
1. Sol·licitud: la inscripció en el Registre haurà de ser sol·licitada pels directors, gerents o màxims responsables dels centres, establiments i serveis sanitaris o veterinaris, mitjançant una instància adreçada a la Direcció General de Qualitat Ambiental, segons el model establit en l'annex d'aquesta ordre.
  
2. Documentació: la instància haurà d'indicar la descripció, la quantitat anual de residus produïts i l'empresa a la qual es lliuren, així com el tractament intracentre, si escau, sota declaració jurada del responsable del centre, establiment o servei productor del residu sanitari..
  
La descripció dels residus generats es realitzarà segons la classificació establida en l'article tercer del Reglament Regulador de la Gestió dels Residus Sanitaris.
  
A la sol·licitud caldrà afegir la documentació següent:
  
- persones físiques: còpia del NIF o DNI i còpia de l'alta en l'IAE o de l'últim rebut d'aquest.
  
- persones juridicoprivades: còpia de la tarja d'identificació fiscal, CIF, i còpia de l'alta en l'IAE o de l'últim rebut d'aquest.
  
- còpia dels documents d'acceptació de cadascun dels residus declarats pel productor, emés per una empresa autoritzada per la Conselleria de Medi Ambient per a la gestió dels indicats residus tòxics i perillosos o còpia dels justificants de lliurament dels residus declarats a l'empresa autoritzada per la Conselleria de Medi Ambient.
  
3. Reparació de la sol·licitud: si la sol·licitud no reuneix els requisits de l'apartat anterior o l'administració considera necessària l'ampliació de les dades que hi consten, se sol·licitarà a la persona interessada que en el termini de 10 dies corregisca la falta o aporte els documents pertinents, amb indicació que, de no fer-ho així, s'entendrà que desisteix de la petició, i aquesta s'arxivarà sense cap més tràmit.
  
4. Instrucció i resolució: Durant la instrucció del procediment la Direcció General de Qualitat Ambiental podrà demanar als sol·licitants tota la informació que considere necessària i podrà realitzar tots els actes de comprovació que considere oportuns per emetre una resolució sobre el fons de l'assumpte.
  
La Direcció General de Qualitat Ambiental resoldrà les sol·licituds d'inscripció en el Registre, i atorgarà a l'establiment, centre o servei sanitari o veterinari un número d'inscripció en aquest. La resolució serà dictada en el termini màxim de sis mesos comptadors des de la data de presentació de la sol·licitud. Transcorregut aquest termini sense que hi haja resolució expressa, s'entendrà denegada la sol·licitud formulada.
  
Article 5. Contingut del Registre
  
El Registre d'Establiments, Centres i Serveis Sanitaris i Veterinaris de la Comunitat Valenciana es compondrà de dues seccions:
  
- Secció I: establiments, centres i serveis sanitaris.
  
- Secció II: establiments, centres i serveis veterinaris.
  
Contindrà les dades bàsiques següents:
  
a) Relatives a l'empresa
  
1. Número d'identificació fiscal
  
2. Raó social o denominació
  
3. Domicili social, telèfon i fax
  
b) Relatives a l'establiment
  
1. Denominació del centre
  
2. Activitat del centre sanitari
  
3. Localització, telèfon i fax
  
4. Enumeració dels residus generats pertanyents als grups II, III i IV (segons la classificació establida en l'article 3 del Reglament Regulador de la Gestió dels Residus Sanitaris)
  
5. Tractament intracentre dels residus sanitaris, si n'hi ha.
  
6. Número d'inscripció en el Registre d'Establiments, Centres i Serveis Sanitaris i Veterinaris.
  
Article 6. Efectes de la inscripció
  
Els productors de residus sanitaris i veterinaris inscrits en aquest Registre que compliren també la condició de petits productors de residus tòxics i perillosos, d'acord amb els criteris regulats en l'article 22 del Reial Decret 833/1988, quedaran exempts del tràmit de la inscripció en el Registre de Petits Productors de Residus Tòxics i Perillosos de la Comunitat Valenciana, sense perjudici de complir les altres obligacions establides legalment per als petits productors de residus tòxics i perillosos.
  
En el cas de tractar-se de grans productors de residus tòxics i perillosos, estaran sotmesos a l'obtenció de la prèvia autorització administrativa i al compliment de les altres obligacions establides en la llei bàsica estatal i el seu reglament d'execució.
  
Article 7. Actualització i manteniment del Registre
  
1. Els titulars o màxims responsables de les empreses, els centres i establiments inscrits en el Registre estan obligats a comunicar a la Direcció General de Qualitat Ambiental qualsevol variació significativa que es produïsca en les dades aportades per a la seua inscripció, i es consideraran com a tals les relatives al tancament , trasllat, canvi de titularitat o activitat, i les modificacions en les característiques o la quantitat de residu produït.
  
2. La Direcció General de Qualitat Ambiental mantindrà actualitzades les dades que consten en el Registre, i reflectirà els canvis que es produïsquen en la titularitat, l'adreça o altres dades dels centres, establiments i serveis inscrits.
  
3. La Direcció General de Qualitat Ambiental podrà acordar donar de baixa d'ofici en el Registre, després de l'audiència prèvia al responsable del centre, establiment o servei inscrit, en el supòsit d'incompliment o inobservança de les condicions o els requisits establits per a la inscripció en el Registre.
  
DISPOSICIÓ TRANSITÒRIA
  
Aquest decret serà d'aplicació a aquells procediments d'inscripció que estiguen en tramitació a l'entrada en vigor d'aquesta legislació.
  
DISPOSICIONS FINALS
  
Primera
  
Es faculta la directora general de Qualitat Ambiental de la Conselleria de Medi Ambient a dictar totes les disposicions que calguen per al desplegament i l'execució d'aquesta ordre.
  
Segona
  
Aquest decret vigirà l'endemà de la publicació en el Diari Oficial de la Generalitat Valenciana.
  
València, 12 de març de 1998
  
El conseller de Medi Ambient,
  
JOSÉ MANUEL CASTELLÁ ALMIÑANA


Còpia Permalink ELI